Σε μια Ευρωπαϊκή Ένωση, που οι εργασιακές σχέσεις αλλάζουν και εξαιτίας της τεχνολογίας, μερικοί Ευρωπαίοι πολιτικοί σπεύδουν να θέσουν τα ρομπότ υπό την προστασία του ασφαλιστικού συστήματος πρόνοιας. «Σε 50 χρόνια να το δούμε», απαντούν οι βιομήχανοι.

Το πρακτορείο Ρόιτερς, μεταδίδει ότι σχέδιο ψηφίσματος, που κατατέθηκε στο Ευρωπαϊκό Κοινοβούλιο, ζητά να αναγνωρισθούν τα ρομπότ ως «ηλεκτρονικά πρόσωπα». Αυτό πρακτικά, μεταξύ άλλων, θα σήμαινε ότι οι ιδιοκτήτες-εργοδότες της συνεχώς αυξανόμενης στρατιάς των ρομποτικών εργατών θα πρέπει να πληρώνουν και ασφαλιστικές εισφορές γι’ αυτά.

Τα ρομπότ απασχολούνται σε ολοένα μεγαλύτερο βαθμό σε θέσεις εργασίας, αντικαθιστώντας όλο και περισσότερους εργαζόμενους του δευτερογενούς (βιομηχανίες) και -σταδιακά- του τριτογενούς τομέα (υπηρεσίες).

Το σχέδιο ψηφίσματος από την επιτροπή νομικών υποθέσεων του Ευρωκοινοβουλίου θέλει να τεθούν σε νέα βάση όλα τα ζητήματα που αφορούν τα ρομπότ, από τη νομική υπόστασή τους έως τη φορολόγησή τους.

Ποιοι όμως είναι αντίθετοι; Μα φυσικά οι Γερμανοί βιομήχανοι που ήδη δήλωσαν ότι κάτι τέτοιο είναι πρόωρο καθώς το ζήτημα είναι περίπλοκο και είπαν ότι θα μπορούσε να υλοποιηθεί σε 50 χρόνια.

Το προτεινόμενο ψήφισμα, μεταξύ άλλων, αναφέρει ότι «τουλάχιστον στα πιο εξελιγμένα αυτόνομα ρομπότ θα πρέπει να δοθεί η ιδιότητα των ηλεκτρονικών προσώπων με συγκεκριμένα δικαιώματα και υποχρεώσεις«.

Επίσης, προτείνει να υποχρεωθούν οι εταιρείες που απασχολούν ρομπότ, να δηλώνουν πόσα χρήματα εξοικονομούν σε ασφαλιστικές εισφορές, επειδή έχουν αντίστοιχα μειώσει το ανθρώπινο εργατικό δυναμικό τους.

Ακόμη κι αν γίνει δεκτό το ψήφισμα, από την πλειοψηφία του Ευρωκοινοβουλίου, δεν θα έχει δεσμευτική υπόσταση για τα κράτη.

ΠΗΓΗ: ΑΠΕ–ΜΠΕ

Μοιράσου το άρθρο: